b'\n_START_ARTICLE_\nPalmin\xc4\x97s angys\n_START_SECTION_\nFizin\xc4\x97s charakteristikos\n_START_PARAGRAPH_\n\xc5\xa0ios genties gyvat\xc4\x97s yra palyginti plonos ir paprastai u\xc5\xbeauga iki 60-80 cm ilgio, ta\xc4\x8diau geltond\xc4\x97m\xc4\x97 (Bothriechis aurifer), dvispalv\xc4\x97 (Bothriechis bicolor) ir \xc5\xbealsvoji (Bothriechis lateralis) palmin\xc4\x97s angys gali u\xc5\xbeaugti iki 1 m ir ilgesn\xc4\x97s.\n_START_SECTION_\nGeografinis paplitimas\n_START_PARAGRAPH_\nPaplitusios pietin\xc4\x97je Meksikoje (Oa\xc5\xa1akos valstijos pietry\xc4\x8diuose ir \xc4\x8ciapo valstijos \xc5\xa1iaurin\xc4\x97se auk\xc5\xa1tumose), visoje Centrin\xc4\x97je Amerikoje, taip pat Kolumbijoje, vakarin\xc4\x97je Venesuelos dalyje, Ekvadore ir Peru \xc5\xa1iaur\xc4\x97je.\n_START_SECTION_\nElgsena\n_START_PARAGRAPH_\nPalmin\xc4\x97s angys gyvena med\xc5\xbeiuose. Paprastai tos r\xc5\xab\xc5\xa1ys, kurios gyvena kalnuose daugiau nei 1500 m auk\xc5\xa1tyje, b\xc5\xabna aktyvesn\xc4\x97s dien\xc4\x85, o \xc5\xbeemiau 1000 m \xe2\x80\x93 nakt\xc4\xaf. Gyvenan\xc4\x8dios vietov\xc4\x97se tarp 1000 ir 1500 m auk\xc5\xa1\xc4\x8dio, gali b\xc5\xabti aktyviomis bet kuriuo paros metu.\n_START_SECTION_\nNuodai\n_START_PARAGRAPH_\nPalmini\xc5\xb3 angi\xc5\xb3 nuoduose yra hematoksino, kurio poveikis organizmui pasirei\xc5\xa1kia ypatingai stipriu skausmu, tinimu, p\xc5\xabsli\xc5\xb3 susidarymu, poodiniu kraujo i\xc5\xa1siliejimu ir gana da\xc5\xbenai - nekroze. Negydant apsinuodijimo galima prarasti gal\xc5\xabn\xc4\x99 ar net mirti.'